Решение на Съвета
от 7 ноември 2006 година
относно сключването на Споразумението под формата на размяна на писма относно временното прилагане на Протокола за определяне на риболовните възможности и финансовото участие, предвидени в Споразумението между Европейската общност и Република Габон за риболов в близост до крайбрежието на Габон за периода 3 декември 2005 година - 2 декември 2011 г.
(2006/788/ЕО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 37 във връзка с член 300, параграф 2 от него,
като взе предвид предложението на Комисията,
като има предвид, че:
(1) Общността и Република Габон са договорили и подписали Споразумение за партньорство в рибарството, което дава на рибарите от Общността риболовни възможности във водите под суверенитета на Република Габон.
(2) В интерес на Общността е да одобри това споразумение.
(3) Необходимо е да се гарантира непрекъснатостта на риболовните дейности от датата на изтичането на предишния протокол [1] до датата на влизане в сила на протокола, който определя риболовните възможности и финансовото участие, предвидени в това споразумение.
(4) Трябва да се определи метода за разпределение на риболовните възможности между държавите-членки,
РЕШИ:
Член 1
Споразумението под формата на размяна на писма относно временното прилагане на Протокола за определяне на риболовните възможности и финансовото участие, предвидени в Споразумението между Европейската общност и Република Габон за риболов в близост до крайбрежието на Габон за периода 3 декември 2005 г.- 2 декември 2011 г., се одобрява от страна на Общността.
Текстът на споразумението е приложен към настоящото решение.
Член 2
Споразумението се прилага временно от 3 декември 2005 г.
Член 3
Риболовните възможности, определени в протокола към споразумението, се разпределят между държавите-членки, както следва:
Риболовна категория | Тип на кораба | Държава-членка | Лицензии или квота |
Риболов на риба тон | Кораби за мрежов улов на риба тон | Испания | 13 |
Португалия | 3 |
Риболов на риба тон | Хладилни сейнери за риба тон | Испания | 12 |
Франция | 12 |
Ако заявленията за лицензия от тези държави-членки не изчерпят всичките риболовни възможности, определени в протокола, Комисията може да разгледа заявленията за лицензия от всяка друга държава-членка.
Член 4
Държавите-членки, чиито кораби извършват риболов съгласно това споразумение, уведомяват Комисията за количествата от всеки запас, уловени в риболовната зона на Габон в съответствие с Регламент (ЕО) № 500/2001 на Комисията от 14 март 2001 г. за установяването на подробни правила за прилагането на Регламент (ЕИО) № 2847/93 на Съвета по отношение контрола на улова на риболовните кораби на Общността в териториалните води на трети страни и в открито море [2].
Член 5
Председателят на Съвета е упълномощен да определя лицата, упълномощени да подпишат Споразумението под формата на размяна на писма с цел да се обвърже Общността.
Съставено в Брюксел на 7 ноември 2006 година.